એવામાં, થોડાક દિવસ ઉપર શાંતિકાકા સાઈકલ પર બેસીને પાછા આવી રહ્યા હતા, ત્યાં જ સામેથી એક ખટારો ધસમસતો આવી એમની સાઈકલ સાથે અથડાયો. કાકા એક બાજુ પડી ગયા અને સાઈકલ પણ એમની ઉપર જ પડી. સવારે પણ એ રસ્તા ઉપર તો વસ્તી હોય જ. કેટલાક લોકોએ માંડમાંડ કાકાને બેઠા કર્યા. અને શાંતિકાકાનું સરનામું પૂછી, પોતાની ગાડીમાં બેસાડી કાકાને એમને ઘેર લાવ્યા. ટોમી તો તરત જ ગાડી આવે તે પહેલાં જ અમારા ફલેટ તરફ દોડતો દોડતો આવી પગથિયાં કૂદાવી કૂદાવીને કાકાના ફલેટનું બારણું ખુલ્લું હતું તે ત્યાં કાકાના દીકરા સંગમભાઈના ખાટલા પાસે જઈ એમનો ઓઢવાનો ચારસો ખેંચે, અને પછી એમનો પાયજામો ખેંચે, ધીમું ધીમું એ તો રડતો પણ જાય. એવામાં અમારા પાડોશીઓએ હંસાકાકીને બૂમો પાડી, ‘કાકી, જલદી નીચે આવો, કાકાને એક્સિડન્ટ થયો છે, અને એક ભાઈ ગાડીમાં એમને લઈને આવ્યા છે. જલદી આવો.’